Polisielid sterf, 5 beseer op PelgrimsrusPelgrimsrus (Foto: Wikipedia) Twee polisiebeamptes en vier lede van die publiek is Sondagaand in ŉ kroeg op Pelgrimsrus geskiet. Volgens die polisie het ŉ sersant en ŉ konstabel Sondagaand gereageer op ŉ klagte van roof by ŉ kroeg in dié toeristedorpie in Mpumalanga. “Toe die polisiebeamptes die kroeg binnestap het ŉ groep mans op hulle losgebrand. Albei polisiebeamptes en vier lede van die publiek het veelvoudige skietwonde opgedoen. Die konstabel het aan sy wonde beswyk en die sersant en lede van die publiek is kritiek beseer,” sê brig. Vish Naidoo, nasionale polisiewoordvoerder. Die verdagtes het op die vlug geslaan en is vort met albei polisielede se dienspistole. Genl. Khehla John Sitole, nasionale polisiekommissaris, het die voorval ten sterkste veroordeel. “Hierdie deurlopende en gewetenlose aanvalle op ons polisielede moet end kry. Ons kan slegs optimale resultate in dié verband kry indien lede van die publiek die polisie toegewyd ondersteun.” Naidoo sê lede van die Valke en misdaadintelligensie-eenheid, sowel as ŉ span speurders is ontplooi om die verdagtes op te spoor en in hegtenis te neem. “Ons vra enigiemand met inligting oor die voorval of waar die verdagtes hul bevind om die polisie te kontak by 086 00 10111. Lede van die publiek kan ook inligting anoniem verskaf.